《挽大嵩潘子明》
元代·张仲深

徽懿君家秉，由来积德门。地饶山水富，望重里闾尊。

礼貌今宜范，仁心夙所敦。浮名焉肯绊，壮节自高骞。

施予财无靳，传承业愈蕃。片言安泰华，众誉越玙璠。

序塾贤才萃，斋庐圣像存。菑畬储足膳，鼎俎胙馀膰。

茂迹镌丰矿，华题照旭暾。不惟来远迩，且复育儿孙。

谊重通家好，情深奕世婚。朱唇歌白苧，金炬倒清樽。

缱绻方符辙，幽明忽异辕。青山封马鬣，玉井讶猊蹲。

征旐西风梦，灵舆夜月魂。声华虽已息，嗣叶自重繁。

茅酒𣂏三酹，芜词些九原。涕零满衰草，声出不能吞。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。